钦定古今图书集成/明伦汇编/人事典/第041卷 > 《礼记》 > 《玉藻》
## 钦定古今图书集成/明伦汇编/人事典/第041卷 > 《礼记》 > 《玉藻》

士于君所言大夫没矣则称谥，若字，名。士与大夫言
名，士字大夫。

〈注〉“名士”者，士虽没，犹称其名，以在君之前也。与大夫言而名士，则谓士之生者也。大夫之生者则字之。

于大夫，所有公讳无私讳。凡祭不讳，庙中不讳，教学，
临文不讳。

〈注〉公讳，本国先君之讳也。“私讳”，私家之讳也。凡祭，祭群神也。

又

凡自称天子，曰“予一人”伯，曰“天子之力臣。”诸侯之于
天子，曰“某，士之守臣某。”其在边邑，曰“某屏之臣某。”

〈注〉一者，无对之称。天子三公一相处内，二伯分主畿外，诸侯，盖股肱之臣，宣力四方者也。屏者，藩屏之义，所以蔽内而捍外也。

其于敌以下，曰“寡人”，小国之君曰“孤”，摈者亦曰“孤。”

〈注〉此章与《曲礼》小异。此据自称为辞，彼则摈者之辞也。

上大夫曰“下臣”，摈者曰“寡君之老。”下大夫自名，摈者
曰“寡大夫。”世子自名，摈者曰“寡君之适。”

〈注〉此明自称与摈者之辞不同也。

公子曰“臣孽”，士曰“传遽之臣”，于大夫曰“外私。”

〈注〉适而传世者，谓之世子。馀则但称公子而已。读“孽”为“枿”者，盖比之木生之馀也，故以臣孽自称。驿传之车马，所以供急遽之令，士贱而给车马之役使，故自称传遽之臣也。家臣称私，此大夫非己所臣事者，故对之言，则自称外私也。

《大夫》私事，使私人摈，则称名。

〈注〉“私事”，谓非行聘礼，而以他事奉君命往使邻国也。随行之人，当谓之“介。”曰“摈”者，摈是主人之副，今以在宾馆而主国致礼，则己为主人，故称摈也。“私人”，己之属臣也。私事使而私人摈，则无问上大夫、下大夫，皆降而称名，以非正聘故也。

公士摈，则曰“寡大夫”，“寡君之老。”大夫有所往，必与公
士为宾也。

〈注〉公士，公家之士也。若正行聘礼，以公士为摈。其下大夫往行小聘之礼，则摈辞称“寡大夫”；其上大夫往行大聘之礼，则摈辞称寡君之老。宾读为摈介也，谓大夫有正聘之往，必使公士作介也。方氏读宾如字，谓摈虽为宾执事，其实亦与之同为宾而已，故曰“与公士为宾也。”